-PRIJEDLOG-

Temeljem članka 10. i članka 12. Zakona o poljoprivrednom zemljištu („Narodne novine“ 20/18, 115/18 i 98/19, 57/22), članka 4. stavak 1. Pravilnika o agrotehničkim mjerama („Narodne novine“ 22/19) i članka 37. Statuta Grada Novske (''Službeni vjesnik'' broj 8/21, 13/23) , Gradsko vijeće Grada Novske na 37. sjednici održanoj 12. ožujka 2025. godine donijelo je

**O D L U K U**

**o agrotehničkim mjerama i mjerama za uređivanje i održavanje poljoprivrednih rudina na području Grada Novske**

**I. OPĆE ODREDBE**

**Članak 1.**

Ovom se Odlukom propisuju agrotehničke mjere na poljoprivrednom zemljištu na području Grada Novske u slučajevima u kojima bi propuštanje tih mjera nanijelo štetu, onemogućilo ili smanjilo poljoprivrednu proizvodnju sukladno Pravilniku o agrotehničkim mjerama, te se propisuju mjere za uređivanje i održavanje poljoprivrednih rudina.

**Članak 2.**

Agrotehničke mjere predstavljaju skup mehaničkih, fizikalnih, kemijskih i bioloških zahvata u i na poljoprivrednom zemljištu s ciljem povećanja ili održavanja trenutne plodnosti zemljišta te osiguranja odgovarajućeg gospodarenja sadržajem organskog ugljika s ciljem sprječavanja ili smanjenja degradacije tla i zemljišta kako bi se osigurala sigurnost hrane, prilagodba i ublažavanje klimatskih promjena, poboljšala kvaliteta tla, smanjila erozija, povećao kapacitet zadržavanja vode i povećala otpornost na sušu, dok bonitetna vrijednost zemljišta treba primjenom agrotehničkih mjera ostati ista ili bi se primijenjenim mjerama trebala povećati.

Poljoprivrednim zemljištem smatraju se poljoprivredne površine koje su po načinu uporabe u katastru opisane kao: oranice, vrtovi, livade, pašnjaci, voćnjaci, maslinici, vinogradi, ribnjaci, trstici i močvare kao i drugo zemljište koje se može privesti poljoprivrednoj proizvodnji.

Poljoprivrednim rudinama u smislu ove odluke smatraju se susjedne katastarske čestice na određenom lokalitetu koje čine zaokruženu prirodnu cjelinu.

Poljskim putom smatra se put koji se koristi za promet ili prilaz poljoprivrednom zemljištu, a kojim se koristi veći broj korisnika.

**Članak 3.**

Vlasnici i posjednici poljoprivrednog zemljišta dužni su poljoprivredno zemljište obrađivati primjenjujući agrotehničke mjere propisane ovom Odlukom u slučajevima u kojima bi propuštanje tih mjera nanijelo štetu, onemogućilo ili smanjilo poljoprivrednu proizvodnju, te primjenjujući mjere za uređenje i održavanje poljoprivredih rudina.

Poljoprivredno zemljište mora se održavati pogodnim za poljoprivrednu proizvodnju,

a katastarske čestice zemljišta unutar granice građevinskog područja površine veće od 500 m2 i katastarske čestice zemljišta izvan granice građevinskog područja planirane dokumentima prostornog uređenja za izgradnju, koje su u evidencijama Državne geodetske uprave evidentirane kao poljoprivredno zemljište, a koje nisu privedene namjeni, moraju se održavati pogodnim za poljoprivrednu proizvodnju i u tu se svrhu koristi do izvršnosti akata kojim se odobrava građenje, odnosno do primitka potvrde glavnog projekta.

**II. AGROTEHNIČKE MJERE**

**Članak 4.**

Agrotehničke mjere na poljoprivrednom zemljištu su:

1. minimalna razina obrade i održavanja poljoprivrednog zemljišta povoljnim za uzgoj biljaka,
2. sprječavanje zakorovljenosti i obrastanja višegodišnjim raslinjem,
3. suzbijanje organizama štetnih za bilje,
4. gospodarenjem biljnim ostatcima,
5. održavanje organske tvari i humusa u tlu,
6. održavanje povoljne strukture tla,
7. zaštita od erozije,
8. održavanje plodnosti tla.
9. **Minimalna razina obrade i održavanja poljoprivrednog zemljišta povoljnim za uzgoj biljaka**

**Članak 5.**

Minimalna razina obrade i održavanja poljoprivrednog zemljišta podrazumijeva provođenje najnužnijih mjera u okviru prikladne tehnologije, a posebno:

* redovito obrađivanje i održavanje poljoprivrednog zemljišta skladu sa određenom biljnom vrstom i načinom uzgoja, odnosno katastarskom kulturom poljoprivrednog zemljišta
* održavanje ili poboljšanje plodnosti tla
* održivo gospodarenje trajnim pašnjacima i livadama
* održavanje površina pod trajnim nasadima u dobrom proizvodnom stanju.

1. **Sprječavanje zakorovljenosti i obrastanja višegodišnjim raslinjem**

**Članak 6.**

U cilju sprječavanja zakorovljenosti i obrastanja višegodišnjim raslinjem vlasnici i posjednici poljoprivrednog zemljišta dužni su primjenjivati odgovarajuće agrotehničke mjere obrade tla i njege usjeva i nasada i to naročito:

* Redovito preoravati, okopavati i kositi travu i/ili čupati korov,
* krčiti višegodišnje raslinje.

Kod sprječavanja zakorovljenosti i obrastanja višegodišnjim raslinjem i njege usjeva potrebno je dati prednost ne kemijskim mjerama zaštite bilja kao što su mehaničke, fizikalne, biotehničke i biološke mjere zaštite, a kod korištenja kemijskih mjera zaštite potrebno je dati prednost herbicidima s povoljnijim ekotoksikološkim svojstvima.

1. **Suzbijanje organizama štetnih za bilje**

**Članak 7.**

Vlasnici odnosno posjednici poljoprivrednog zemljišta dužni su suzbijati organizme štetne za bilje, a kod suzbijanja obvezni su primjenjivati temeljna načela integrirane zaštite bilja sukladno posebnim propisima koji uređuju održivu uporabu pesticida.

1. **Gospodarenje biljnim ostatcima**

**Članak 8.**

U trogodišnjem plodoredu dozvoljeno je samo u jednoj vegetacijskoj godini uklanjanje biljnih ostataka s poljoprivrednih površina osim u slučajevima njihovog daljnjeg korištenja u poljoprivredi u smislu hrane ili stelje za stoku i u slučaju njihove potencijalne opasnosti za širenje organizama štetnih za bilje.

Vlasnici odnosno posjednici poljoprivrednog zemljišta dužni su ukloniti sa zemljišta sve biljne ostatke koji bi mogli biti uzrokom širenja organizama štetnih za bilje u određenom agrotehničkom roku u skladu s biljnom kulturom.

**Članak 9.**

Agrotehničke mjere gospodarenja s biljnim ostatcima obuhvaćaju:

* primjenu odgovarajućih postupaka s biljnim ostatcima nakon žetve na poljoprivrednom zemljištu na kojem se primjenjuje konvencionalna i reducirana obrada tla,
* primjenu odgovarajućih postupaka sa biljnim ostacima na površinama na kojima se primjenjuje konverzacijska obrada tla,
* obvezu uklanjanja suhih biljnih ostataka ili njihovo usitnjavanje s ciljem malčiranja površine tla nakon provedenih agrotehničkih mjera u višegodišnjim nasadima,
* obvezu odstranjivanja biljnih ostataka nakon sječe i čišćenja šuma, putova i međa na šumskom zemljištu, koje graniči s poljoprivrednim zemljištem te se ovaj materijal mora zbrinuti/koristiti na ekološki i ekonomski održiv način, kao što je izrada komposta, malčiranje površine, alternativno gorivo i sl.

Žetveni ostaci ne smiju se spaljivati na poljoprivrednim površinama, a njihovo spaljivanje dopušteno je samo u cilju sprječavanja širenja ili suzbijanja organizama štetnih za bilje uz provođenje mjera zaštite od požara sukladno posebnim propisima.

1. **Održavanje razine organske tvari i humusa u tlu**

**Članak 10.**

Organska tvar u tlu održava se provođenjem minimalno trogodišnjeg plodoreda prema pravilima struke ili uzgojem usjeva za zelenu gnojidbu ili dodavanjem poboljšivača tla.

Trogodišnji plodored podrazumijeva izmjenu u vremenu i prostoru: strne žitarice – okopavane – leguminoze ili industrijsko bilje ili trave ili djeteline ili njihove smjese.

Redoslijed usjeva u plodoredu mora biti takav da se održava i poboljšava plodnost tla, povoljna struktura tla i optimalna razina hranjiva u tlu

Trave, djeteline, djetelinsko-travne smjese, travno-djetelinske smjese sastavni su dio plodoreda i mogu na istoj površini ostati duže od tri godine.

Podusjevi i među usjevi i ugar se smatraju kao dio plodoreda.

Kod planiranja održavanja razine organske tvari u tlu, potrebno je unositi žetvene ostatke u tlu primjenom konvencionalne ili konzervacijske obrade tla i uravnoteženo gnojiti organskim gnojem ili uzgojem usjeva za zelenu gnojidbu.

1. **Održavanje strukture tla**

**Članak 11.**

Korištenje mehanizacije na poljoprivrednom zemljištu mora biti primjereno stanju i svojstvima zemljišta tako da se u uvjetima kada je tlo zasićeno vodom, poplavljeno ili prekriveno snijegom zabranjuje se korištenje poljoprivredne mehanizacije osim ako je vrijeme žetve ili berbe usjeva.

1. **Zaštita od erozije**

**Članak 12.**

Na nagnutim terenima (>15%) obveza je provoditi pravilnu izmjenu usjeva.

Međuredni prostori na nagnutim terenima (>15%) pri uzgoju trajnih nasada moraju biti zatravljeni, a redovi postavljeni okomito na nagib terena.

Na nagibima većim od 25% zabranjena je sjetva jarih okopavinskih usjeva rijetkog sklopa.

Na prostorima gdje dominiraju teksturom lakša tla pored konzervacijske obrade u cilju ublažavanja pojave posljedica erozija vjetrom moraju s podići vjetrozaštitni pojasevi.

1. **Održavanje plodnosti tla**

**Članak 13.**

Plodnost tla se mora održavati primjenom agrotehničkih mjera, uključujući gnojidbu, gdje je primjenjivo, kojom se povećava ili održava povoljan sadržaj makro i mikrohranjiva u tlu, te optimalne fizikalne i mikrobiološke značajke tla.

**III. MJERE ZA UREĐIVANJE I ODRŽAVANJE POLJOPRIVREDNIH RUDINA**

**Članak 14.**

Mjere za uređivanje i održavanje poljoprivrednih rudina su:

1. održavanje živica i međa i sprječavanje zasjenjivanja,

2. održavanje poljskih putova,

3. uređivanje i održavanje kanala,

4. sadnja i održavanje vjetrobranskih pojasa.

1. **Održavanje živica i međa**

**Članak 15.**

Održavanje živica, međa i sprečavanje zasjenjivanja obuhvaća:

* sadnju, redovito održavanje i orezivanje živice tako da se ne ometa provedbu agrotehničkih zahvata i ne zasjenjuje susjedno poljoprivredno zemljište, odnosno tako da se ne ometa promet, vidljivost i preglednost poljskih putova,
* održavanje međa tako da budu vidljivo označene, očišćene od korova i višegodišnjeg raslinja,
* zabranu izoravanja ili oštećivanja međa,
* zabranu korištenje bodljikave žice i armaturnih mreža za ograđivanje parcela na međama.

1. **Održavanje poljskih putova**

**Članak 16.**

Poljskim putom u smislu ove Odluke smatra se svaki nerazvrstani put koji se koristi za promet ili prolaz poljoprivrednom zemljištu, a kojim se koristi veći broj korisnika pod jednakim uvjetima.

Poljske putove uređuju i održavaju vlasnici odnosno posjednici poljoprivrednog zemljišta koji koriste putove, te drugi korisnici putova.

Održavanje poljskih putova provodi se zabranom:

* preoravanja i sužavanja poljskih putova,
* uništavanje zelenog pojasa uz putove,
* skretanje oborinskih voda i drugih voda na poljske putove,
* nanošenje zemlje ili raslinja na poljske putove prilikom obrade zemljišta.

Obvezuje se vlasnik odnosno posjednik poljoprivrednog zemljišta sanirati poljski put o svom trošku ako je isti namjerno ili nenamjerno oštetio određenim radnjama i očistiti poljski put od eventualnog nanosa zemlje, biljnog otpada i raslinja prilikom obrade zemljišta.

1. **Uređivanje i održavanje kanala**

**Članak 17.**

Vlasnici odnosno posjednici poljoprivrednog zemljišta dužni su čistiti prirodno stvorene ili izgrađene kanale tako da se spriječi odronjavanje zemlje, zarastanje korovom i raslinjem, odnosno omogućiti prirodni tok voda.

Zabranjuje se svako zatrpavanje kanala iz stavka 1. ovog članka osim kada se to radi temeljem projektne dokumentacije i valjane dozvole nadležnih tijela koju je ishodio vlasnik poljoprivrednog zemljišta.

1. **Sadnja i održavanje vjetrobranskih pojasa**

**Članak 18.**

Na područjima na kojima je zbog izloženosti vjetru većeg intenziteta ili duljeg trajanja poljoprivredna proizvodnja otežana ili smanjena vlasnicima odnosno posjednicima utvrđuje se obveza sadnje vjetrobranskih pojasa.

Vjetrobrani pojas može se izvesti sadnjom dugogodišnjih visokih nasada koje je vlasnik odnosno posjednik dužan primjereno održavati.

**IV. NADZOR**

**Članak 19.**

Nadzor nad provedbom ove odluke provodi službenik Grada Novske (u daljnjem tekstu službenik) po čl. 90. Zakona o poljoprivrednom zemljištu („Narodne novine“ 20/18, 115/18 i 98/19, 57/22).

Službenik ima posebnu iskaznicu i značku kojom dokazuje službeno svojstvo, identitet i ovlasti.

Vlasnici i posjednici poljoprivrednog zemljišta dužni su službeniku u provedbi njegovih ovlasti omogućiti nesmetano obavljanje nadzora i pristup do poljoprivrednog zemljišta.

Ako službenik u svome radu naiđu na otpor, mogu zatražiti pomoć nadležne policijske uprave.

**Članak 20.**

U obavljanju nadzora službenik je ovlašten:

1. rješenjem narediti fizičkim i pravnim osobama:

* poduzimanje radnji u svrhu provedbe agrotehničkih mjera i mjera za uređivanje i održavanje poljoprivrednih rudina,
* ostale mjere potrebne za provođenje odredbi ove Odluke i održavanje reda u skladu s odredbama ove Odluke

2. donositi rješenje o izvršenju nenovčanih obveza novčanom kaznom ili putem

treće osobe

3. zatražiti i pregledati isprave (osobna iskaznica, putovnica, izvod iz sudskog registra i sl.) na temelju kojih može utvrditi identitet stranke odnosno zakonskog zastupnika stranke, kao i drugih osoba nazočnih prilikom nadzora,

4. uzimati izjave od odgovornih osoba radi pribavljanja dokaza o činjenicama koje se ne mogu izravno utvrditi, kao i drugih osoba nazočnih prilikom nadzora,

5. zatražiti pisanim putem od stranke točne i potpune podatke i dokumentaciju potrebnu u nadzoru,

6. prikupljati dokaze i utvrđivati činjenično stanje na vizualni i drugi odgovarajući način

(fotografiranjem, snimanjem kamerom, videozapisom i sl.),

7. upozoriti i opomenuti fizičke i pravne osobe na pridržavanje odredbi ove Odluke,

8. izdavati obavezni prekršajni nalog sukladno Prekršajnom zakonu,

9. naplatiti novčanu kaznu na mjestu počinjenja prekršaja od počinitelja,

10. obavljati i druge radnje u svrhu provedbe nadzora.

**VI. PREKRŠAJNE ODREDBE**

**Članak 21.**

Novčanom kaznom u iznosu od **60,00 - 1.320,00 EUR** kaznit će se za prekršaj pravna osoba koja ne provodi mjere propisane ovom Odlukom.

Novčanom kaznom u iznosu od **60,00 - 660,00 EUR** kaznit će se odgovorna osoba u pravnoj osobi koja ne provodi mjere propisane ovom Odlukom.

Novčanom kaznom od **30,00 - 660,00 EUR** kaznit će se fizička osoba- obrtnik i osoba koja obavlja drugu samostalnu djelatnost koja ne provodi mjere propisane ovom Odlukom.

Novčanom kaznom od **10,00 - 260,00 EUR** kaznit će se za prekršaj fizička osoba koja ne provodi mjere propisane ovom Odlukom.

**Članak 22.**

U obaveznom prekršajnom nalogu počinitelju prekršaja će se uz novčanu kaznu izreći i troškovi utvrđivanja prekršaja i izdavanja obaveznog prekršajnog naloga u iznosu od **15 EUR**.

**Članak 23.**

Protiv Rješenja službenika može se izjaviti žalba Upravnom tijelu Županije nadležnom za poslove poljoprivrede u roku 15 dana od dana primitka Rješenja.

Žalba protiv Rješenja ne odgađa njegovo izvršenje.

**VII. PRIJELAZNE I ZAVRŠNE ODREDBE**

**Članak 24.**

Sve poslove i ovlaštenja iz ove Odluke obavljati će službenik Grada Novske.

**Članak 25.**

Stupanjem na snagu ove Odluke prestaje važiti Odluka o agrotehničkim mjerama (Službeni vjesnik broj 24/19 i 78/19-ispravak) i Odluka o mjerama za uređenje i održavanje poljoprivrednih rudina te mjerama zaštite od požara na poljoprivrednom zemljištu na području Grada Novske („Službeni vjesnik“ broj 24/19 i 78/19 ispravak).

**Članak 26.**

Ova Odluka stupa na snagu osmog dana od dana objave u „Službenom vjesniku“ Grada Novske.

KLASA: 941-02/25-01/3

URBROJ: 2176-4-01-25-1

SISAČKO-MOSLAVAČKA ŽUPANIJA

GRAD NOVSKA

GRADSKO VIJEĆE

**PREDSJEDNIK**

**GRADSKOG VIJEĆA**

**Ivica Vulić**